**Tengler Johanna - Egy bátor asszony**

         Általános iskolás koromban a jelmezbálokon, míg a többiek hercegnőnek, szuperhősnek vagy éppen indiánnak öltöztek, én Kanizsai Dorottya, Zrínyi Ilona, Árpád-házi Szent Margit vagy Szent Erzsébet voltam. Ismertem a róluk szóló történeteket és tudtam, hogy ki mertek állni másokért; azért az eszmékért, amikben hittek. Hasonlítani szerettem volna rájuk, mert csodáltam őket a bátorságukért és helytállásukért.

De vajon náluk kevésbé volt-e bátor dédanyám, a vidéki földműves asszony, aki hat gyermeket szült egy olyan korban, helyen és világban, ahol legtöbbször már a második gyereket sem fogadták örömmel? Az én szememben ő sem kisebb hős mindazoknál a nőknél, akikről történelemből tanultunk vagy könyvekben olvastunk.

Az Ormányságból származom: számomra ez a hazám egyik legszebb tájegysége. Az Alföldhöz hasonló, de alacsony dombokkal, szelíd lejtőkkel, emelkedőkkel és erdőkkel színesített tájon szívesen kirándulok a családommal. Azonban a szép tájban megbúvó, lassan elnéptelenedő falvak történetének sötét oldala is van. A tiltott abortuszok miatt sok meg nem született gyerek és nő életébe került, hogy a vidéken már a 18. század vége óta elterjedt az „egykézés” gyakorlata, vagyis az, hogy a családok csak egy gyereket vállaltak. Ezzel próbálták biztosítani a leszármazottaik anyagi biztonságát, esetleg gyarapítani a birtokot. Emiatt sok család élete vett tragikus fordulatot és sok ősi családnév ma már csak a temetők fejfáin olvasható. Erről a gyakorlatról Kodolányi János és Kiss Géza több művében is írt.

A dédmamám, Pintér Mária, Pilismarótról került az ormánysági Vajszlóba, amikor nevelőapja a vajszlói erdészetben kapott munkát. Abban az időben, a ‘30-as, ‘40-es években még erőteljesen jelen volt az Ormányságban az egykézés hagyománya és gyakorlata.

Itt ismerkedett meg már özvegyként, jóval 25 éves kora után a dédapámmal, aki akkoriban már  elmúlt 30 éves és vénlegénynek számított. A család beleegyezett a házasságba, mivel azt remélték, hogy két ilyen “idős” embernek már nem fog gyereke születni. Annál is inkább, mert dédanyám ekkorra túl volt egy rákényszerített házasságon, amelyből nem született utód.

A dédszüleim 1939-ben házasodtak össze, majd 1940 és 1951 között  hat gyermekük született, akik közül négyen érték meg a felnőttkort: Sándor 1940-ben született, egy évre rá Ilona, majd 1945-ben Erzsébet, 1948-ban Emma, a későbbi nagymamám, akinek ikertestvére halva született és végül 1951-ben Zoltán, aki mindössze két hónapig élt.

Mivel dédmamám jóval a születésem előtt meghalt, már nem is fogom tudni megkérdezni tőle, miért vállalt ennyi gyermeket. Talán saját keserű élettapasztalatai miatt, talán volt ebben dac is. Lehet, hogy benne volt a bibliai „Nem jó az embernek egyedül” bölcsessége, vagy a képesség arra, hogy ne a rövidtávú hasznot, hanem a hosszútávú nyereséget nézze. Hiszen minél több gyermek van egy családban, annál több gondoskodásra számíthatnak a szülők idős korukban.

A család visszaemlékezései szerint a nagymamám dolgos, fáradhatatlan asszony volt, akinek nagyon megkeserítette az életét sógornője, aki szintén velük élt, mivel haragudott rá a “túl sok” gyerek miatt. Ekkor még a családnak saját földje volt, amelyet saját állataikkal műveltek meg. Kiegészítésképpen dédmamám nyulakat, kacsákat tartott, dédapám pedig a helyi malomban dolgozott.

Azután a negyvenes évek végén elveszítették a földet, az állatokat, bekényszerültek a helyi termelőszövetkezetbe. Többé nem kellett amiatt aggódni, hogy a gyerekek között hogyan fogják elosztani a birtokot. Viszont négy gyermekük, akiket tisztességgel felneveltek és kitaníttattak, életük végéig támogatta őket. Sok örömük telt unokáikban is.

Azt gondolom, hogy a dédmamám bátor és bölcs asszony volt, aki szembe mert szállni a család, a település hagyományaival. A rövid távú haszon és megalkuvás helyett a nehezebb, fájdalmasabb utat választotta, bátran előre nézett a jövőbe és végül neki lett igaza.